
EIROPAS PARLAMENTA NORMATĪVĀS REZOLŪCIJAS PROJEKTS
par projektu Padomes lēmumam par to, lai Savienības vārdā noslēgtu 2025.–2029. gada protokolu, ar ko īsteno Zivsaimniecības partnerattiecību nolīgumu starp Santomes un Prinsipi Demokrātisko Republiku un Eiropas Kopienu
(11609/2025 – C10‑0246/2025 – 2025/0202(NLE))
(Piekrišana)
Eiropas Parlaments,
–	ņemot Padomes lēmuma projektu (11609/2025),
–	ņemot vērā projektu 2025.–2029. gada protokolam, ar ko īsteno Zivsaimniecības partnerattiecību nolīgumu starp Santomes un Prinsipi Demokrātisko Republiku un Eiropas Kopienu (11606/2025),
–	ņemot vērā piekrišanas pieprasījumu, ko Padome iesniegusi saskaņā ar Līguma par Eiropas Savienības darbību 43. panta 2. punktu un 218. panta 6. punkta otrās daļas a) apakšpunkta v) punktu (C10‑0246/2025),
–	ņemot vēra Budžeta komitejas veikto budžeta izvērtējumu,
–	ņemot vērā Reglamenta 107. panta 1. un 4. punktu un 117. panta 7. punktu,
–	ņemot vērā Attīstības komitejas atzinumu,
–	ņemot vērā Zivsaimniecības komitejas ieteikumu (A10‑0000/2025),
1.	sniedz piekrišanu protokola slēgšanai;
2.	uzdod priekšsēdētājai Parlamenta nostāju nosūtīt Padomei, Komisijai, dalībvalstu valdībām un parlamentiem, kā arī Santomes un Prinsipi Demokrātiskās Republikas valdībai un parlamentam.

Santomes un Prinsipi Demokrātiskā Republika ir salu valsts Gvinejas līcī Rietumāfrikā. Tajā ir aptuveni 200 000 iedzīvotāju, un tā ir viena no mazākajām Āfrikas valstīm.

Zvejniecība ir Santomes un Prinsipi piekrastes kopienu galvenā nodarbošanās un ienākumu avots. Santomes un Prinsipi iedzīvotāji galvenokārt nodarbojas ar mazapjoma zveju. Rūpniecisko zveju Santomes un Prinsipi ekskluzīvajā ekonomikas zonā (EEZ) veic ES un trešo valstu tunzivju zvejas kuģi. Santomes zvejas zona ir pievilcīga zona, jo tā atrodas Atlantijas okeāna tālu migrējošo sugu migrācijas maršrutā. Laikposmā no 2020. līdz 2023. gadam zvejas licences vidēji gadā ir saņēmuši 37 tunzivju zvejas kuģi, no kuriem 25 peld ar kādas ES dalībvalsts karogu[footnoteRef:1]. [1:  Eiropas Komisija, Direction générale des affaires maritimes et de la pêche, F&S, POSEIDON, Defaux, V. and Caillart, B., Évaluation rétrospective du Protocole de mise en œuvre de l’accord de partenariat dans le domaine de la pêche entre l’Union européenne et la République de Sao Tomé-etPrincipe et prospective d’un éventuel futur protocole – Rapport final, Office des publications de l’Union européenne, 2024 (https://data.europa.eu/doi/10.2771/264668).] 


Santomes un Prinsipi zivsaimniecības nozare saskaras ar problēmām saistībā ar pārvaldību, resursu pārvaldību un ar Eiropas Savienības noslēgtā ZPN nozariskā atbalsta izmantošanu. Piemēram, pastāv problēmas saistībā ar ICCAT noteikto atbilstības un ziņošanas pienākumu izpildi un Santomes un Prinsipi jūrnieku un novērotāju nodarbināšanu uz ES kuģiem. Ekonomiskie ieguvumi Santomei un Prinsipi ir ierobežoti, jo ES flote nozvejas izkraušanai un apstrādei izmanto kaimiņvalstu ostas[footnoteRef:2]. [2:  Komisijas dienestu darba dokuments SWD(2024)177, 12.7.2024., https://eur-lex.europa.eu/legal-content/EN/TXT/PDF/?uri=CELEX:52024SC0177.] 


Jaunais protokols

Zivsaimniecības partnerattiecību nolīgums (ZPN) starp Santomes un Prinsipi Demokrātisko Republiku un Eiropas Kopienu stājās spēkā 2011. gada 29. augustā un kopš tā laika tiek automātiski atjaunots.
Iepriekšējo ZPN piecu gadu īstenošanas protokolu sāka piemērot 2019. gada 19. decembrī, un tā termiņš beidzās 2024. gada 18. decembrī. 
Pamatojoties uz Padomes 2024. gada 10. septembra lēmumu ar pilnvarojumu Eiropas Savienības vārdā sākt sarunas par jaunu protokolu, ar kuru īsteno ar Santomi un Prinsipi noslēgto ZPN, Komisija ar Santomes un Prinsipi valdību risināja sarunas, kuru rezultātā tika izstrādāts jaunais 2025.–2029. gada protokols. 
Sarunu vedēji jauno protokolu parafēja 2025. gada 9. aprīlī, un puses to parakstīja 2025. gada 6. oktobrī. 
Protokols aptver četru gadu periodu no tā provizoriskās piemērošanas sākuma dienas, t. i., no parakstīšanas dienas (2025. gada 6. oktobris).
Protokols stāsies spēkā, tiklīdz abas puses būs pabeigušas tā ratifikāciju. 
No Eiropas puses tam ir vajadzīga Eiropas Parlamenta piekrišana.




Jaunais protokols paredz zvejas iespējas Savienības kuģiem Santomes un Prinsipi ūdeņos, pamatojoties uz labākajiem pieejamajiem zinātniskajiem ieteikumiem un ievērojot Starptautiskās Atlantijas tunzivju saglabāšanas komisijas (ICCAT) ieteikumus. Šā protokola mērķis ir nodrošināt atjauninātu satvaru, jo īpaši ņemot vērā reformētās kopējās zivsaimniecības politikas (KZP) prioritātes un starptautiskos standartus.

Zvejas iespējas
Jaunais protokols ļauj Eiropas kuģiem Santomes un Prinsipi ūdeņos zvejot aptuveni 6500 tonnu tunzivju un citu migrējošo sugu zivju gadā saskaņā ar attiecīgajām ICCAT rezolūcijām un Santomes un Prinsipi tiesību aktos noteiktajiem ierobežojumiem.

Protokolā paredzētas zvejas iespējas 26 tunzivju seineriem (15 – Spānijai, 11 – Francijai) un 9 kuģiem zvejai ar dreifējošām āķu jedām (7 – Spānijai un 2 – Portugālei). 

Finansiālais ieguldījums

ES ikgadējais finansiālais ieguldījums ir 825 000 EUR, kas ietver 325 000 EUR par piekļuvi zvejas resursiem (kas atbilst 6500 tonnu lielam tālu migrējošo sugu atsauces daudzumam gadā) un 500 000 EUR, lai stiprinātu Santomes un Prinsipi spējas ilgtspējīgas zvejniecības pārvaldības, kontroles un uzraudzības ziņā, kā arī sniegtu atbalstu mazapjoma zvejai un vietējām kopienām. 

Secinājums 

Jaunais protokols stiprinās ES un Santomes un Prinsipi sadarbību un veicinās ilgtspējīgas zivsaimniecības politiku. 

No ES viedokļa jaunais protokols nodrošinās ES flotei nepārtrauktu piekļuvi zvejas apgabaliem, jo pašreizējā nolīgumā ir iekļauta klauzula, kas izslēdz zvejas darbības, kuras nenotiek protokola noteiktajā satvarā, no kā labumu galvenokārt gūst Spānijas, Francijas un Portugāles operatori. 

Pieejamais nozariskais atbalsts Santomei un Prinsipi palīdzēs īstenot savu nacionālo zivsaimniecības stratēģiju, arī apkarot NNN zveju, un vienlaikus veicinās pienācīgu darba apstākļu iedibināšanu ar zveju saistītajās darbībās.

Līdz ar to šis protokols ir abu pušu interesēs. 

[bookmark: _Toc220496249]PIELIKUMS. PIENESUMA DEKLARĀCIJA
Referente, pilnībā uzņemoties visu atbildību, apliecina, ka viņa savā ziņojumā nav iekļāvusi pienesumu no interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:3], vai no trešo valstu publisko iestāžu, tostarp to diplomātisko pārstāvniecību un vēstniecību, pārstāvjiem, kas būtu jānorāda šajā pielikumā saskaņā ar Reglamenta I pielikuma 8. pantu.  [3:  Iestāžu nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

